EL Επίσημη Εφημερίδα της Ευρωπαϊκής Ένωσης L 30/1

ΚΑΝΟΝΙΣΜΌΣ (ΕΕ) 2017/170 ΤΗΣ ΕΠΙΤΡΟΠΉΣ

της 30ής Ιανουαρίου 2017

για την τροποποίηση των παραρτημάτων II, III και V του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες bifenthrin, carbetamide, cinidon-ethyl, fenpropimorph και triflusulfuron μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), το άρθρο 18 παράγραφος 1 στοιχείο β) και το άρθρο 49 παράγραφος 2,

Εκτιμώντας τα ακόλουθα:

(1) Όσον αφορά τις ουσίες carbetamide και triflusulfuron, έχουν καθοριστεί ανώτατα όρια καταλοίπων (ΑΟΚ) στο παράρτημα III μέρος A του κανονισμού (ΕΚ) αριθ. 396/2005. Για τις ουσίες bifenthrin, cinidon-ethyl και fenpropimorph έχουν καθοριστεί ΑΟΚ στο παράρτημα II και στο παράρτημα III μέρος Β του εν λόγω κανονισμού.

(2) Όσον αφορά την ουσία bifenthrin, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε αιτιολογημένη γνώμη σχετικά με τα ισχύοντα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (2). Όσον αφορά το ΑΟΚ για το κινέζικο λάχανο, η Αρχή διαπίστωσε κίνδυνο για τους καταναλωτές. Επομένως, κρίνεται σκόπιμο το εν λόγω ΑΟΚ να μειωθεί. Η Αρχή πρότεινε να αλλάξει ο ορισμός του καταλοίπου και συνέστησε να μειωθούν τα ΑΟΚ για την παπάγια, τα λαχανάκια Βρυξελλών, το λάχανο, τους σπόρους ελαιοκράμβης, τους σπόρους κριθαριού, τους σπόρους αραβοσίτου, τους καρπούς καρυκεύματα, τα ριζώδη και ριζωματώδη μπαχαρικά, τους μυς χοίρων, βοοειδών, προβάτων και αιγών και το ήπαρ πουλερικών. Για άλλα προϊόντα, η Αρχή συνέστησε να αυξηθούν ή να διατηρηθούν τα ισχύοντα ΑΟΚ. Κατέληξε στο συμπέρασμα ότι, όσον αφορά τα ΑΟΚ για τα εσπεριδοειδή, τα κεράσια, τα ροδάκινα, τα δαμάσκηνα, τις φράουλες, τα βατόμουρα, τα ασπροβατόμουρα, τα σμέουρα και τα αυγά πτηνών, ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους υπευθύνους διαχείρισης της επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Η Αρχή κατέληξε στο συμπέρασμα ότι, όσον αφορά τα ΑΟΚ για τα μήλα, τα αχλάδια, τα φραγκοστάφυλα, το σκόρδο, τα αγγούρια, τα κολοκυθάκια, τα πεπόνια, τα καρπούζια, τα φασόλια με τον λοβό, τα φασόλια χωρίς τον λοβό, τα μπιζέλια με τον λοβό, τα μπιζέλια χωρίς τον λοβό, δεν υπήρχαν διαθέσιμες πληροφορίες και ήταν αναγκαία περαιτέρω εξέταση από τους υπευθύνους διαχείρισης της επικινδυνότητας. Τα ΑΟΚ για τα εν λόγω προϊόντα θα πρέπει να καθοριστούν στο ειδικό όριο προσδιορισμού. Λαμβανομένων υπόψη των παρατηρήσεων των ευρωπαϊκών ενώσεων των ενδιαφερόμενων μερών και των εμπορικών εταίρων, επειδή δεν υπάρχει κανένας κίνδυνος για τους καταναλωτές, τα ΑΟΚ για τα αφεψήματα βοτάνων θα πρέπει να καθοριστούν στο παράρτημα II του κανονισμού (ΕΚ) αριθ. 396/2005 στο ισχύον επίπεδο.

(3) Όσον αφορά την ουσία carbetamide, η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (3). Η Αρχή πρότεινε να αλλάξει ο ορισμός του καταλοίπου και συνέστησε να μειωθούν τα ΑΟΚ για τους σπόρους ηλίανθου και τους σπόρους ελαιοκράμβης. Η Αρχή κατέληξε στο συμπέρασμα ότι, όσον αφορά τα ΑΟΚ για τα μήλα, τα αχλάδια, τα κυδώνια, τα πυρηνόκαρπα, τα επιτραπέζια και τα οινοποιήσιμα σταφύλια, τα μαρούλια, τις σκαρόλες, τα ραδίκια witloof/αντίβ, τις φακές, τα μπιζέλια (ξερά), τις ρίζες κιχωρίου και το γάλα βοοειδών, προβάτων και αιγών, ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους υπευθύνους διαχείρισης της επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Η Αρχή κατέληξε στο συμπέρασμα ότι, όσον αφορά τα ΑΟΚ για τα λαγόχορτα, τις μη κεφαλωτές κράμβες, το σχοινόπρασο, τα φύλλα σέλινου, τον μαϊντανό, το δρακόντιο/εστραγκόν, τα φασόλια (ξερά), τον κάρθαμο τον βαφικό, τα αφεψήματα βοτάνων (από αποξηραμένα άνθη), τα αφεψήματα βοτάνων (από αποξηραμένες ρίζες), τα μπαχαρικά (από καρπούς και μικρούς απύρηνους καρπούς), τα ζαχαρότευτλα (ρίζα), τους μυς, τον λιπώδη ιστό, το ήπαρ και τους νεφρούς χοίρων, βοοειδών, προβάτων και αιγών, δεν υπήρχαν διαθέσιμες πληροφορίες και ήταν αναγκαία περαιτέρω εξέταση από τους υπευθύνους διαχείρισης της επικινδυνότητας. Τα ΑΟΚ για τα εν λόγω προϊόντα θα πρέπει να καθοριστούν στο ειδικό όριο προσδιορισμού.

(4) Όσον αφορά την ουσία cinidon-ethyl, η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (4). Η έγκριση της ουσίας cinidon-ethyl δεν έχει ανανεωθεί σύμφωνα με τον εκτελεστικό κανονισμό (ΕΕ) αριθ. 1134/2011 της Επιτροπής (5). Λαμβανομένου υπόψη ότι η χρήση της ουσίας cinidon-ethyl δεν είναι πλέον εγκεκριμένη στην Ένωση και δεν έχει κοινοποιηθεί καμία εγκεκριμένη χρήση σε τρίτες χώρες, δεν αναμένεται να υπάρξουν κατάλοιπα της ουσίας cinidon-ethyl σε κανένα προϊόν φυτικής ή ζωικής προέλευσης. Ωστόσο, η Αρχή κρίνει σκόπιμο να καθοριστούν τα ΑΟΚ για την ουσία cinidon-ethyl στο ειδικό όριο προσδιορισμού ή στο προκαθορισμένο ΑΟΚ, όπως ορίζεται στο άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005.

(5) Όσον αφορά την ουσία fenpropimorph, η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (6). Όσον αφορά τα ΑΟΚ για τις φράουλες, τα βατόμουρα και τα πράσα, η Αρχή διαπίστωσε κίνδυνο για τους καταναλωτές. Επομένως, κρίνεται σκόπιμο να μειωθούν τα εν λόγω ΑΟΚ. Η Αρχή πρότεινε να αλλάξει ο ορισμός του καταλοίπου και συνέστησε να μειωθούν τα ΑΟΚ για τις μπανάνες, τα καρότα, το χρένο, την παστινάκη την εδώδιμη, τη ρίζα μαϊντανού, τα λαγόχορτα, το κριθάρι, τη βρώμη, τη σίκαλη και το σιτάρι. Για άλλα προϊόντα, η Αρχή συνέστησε να αυξηθούν ή να διατηρηθούν τα ισχύοντα ΑΟΚ. Η Αρχή κατέληξε στο συμπέρασμα ότι, όσον αφορά τα ΑΟΚ για τα ασπροβατόμουρα, τα σμέουρα, τα μύρτιλλα, τα μακρόκαρπα μύρτιλλα, τα φραγκοστάφυλα (κόκκινα, μαύρα ή άσπρα), τα φραγκοστάφυλλα (κόκκινα, πράσινα, κίτρινα) και τον λυκίσκο, ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους υπευθύνους διαχείρισης του επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο ισχύον επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· κατά την επανεξέταση θα ληφθούν υπόψη οι διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Η Αρχή κατέληξε στο συμπέρασμα ότι, όσον αφορά τα ΑΟΚ για τα ζαχαρότευτλα (ρίζα), ορισμένες πληροφορίες δεν ήταν διαθέσιμες και ήταν αναγκαία περαιτέρω εξέταση από τους υπευθύνους διαχείρισης της επικινδυνότητας. Τα ΑΟΚ για το εν λόγω προϊόν θα πρέπει να καθοριστούν στο ειδικό όριο προσδιορισμού.

(6) Όσον αφορά την ουσία triflusulfuron, η Αρχή υπέβαλε αιτιολογημένη γνώμη σχετικά με τα ισχύοντα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (7). Η Αρχή πρότεινε να αλλάξει ο ορισμός του καταλοίπου και συνέστησε να μειωθούν τα ΑΟΚ για τα κοκκινογούλια, τα ραδίκια witloof/αντίβ, τα ζαχαρότευτλα (ρίζα) και τις ρίζες κιχωρίου.

(7) Όσον αφορά τα προϊόντα για τα οποία η χρήση του οικείου φυτοπροστατευτικού προϊόντος δεν έχει εγκριθεί, και για τα οποία δεν υπάρχουν ανοχές κατά την εισαγωγή ούτε ανώτατα όρια καταλοίπων του Codex (CXL), τα ΑΟΚ θα πρέπει να καθοριστούν στο ειδικό όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005.

(8) Η Επιτροπή ζήτησε τη γνώμη των εργαστηρίων αναφοράς της Ευρωπαϊκής Ένωσης για τα κατάλοιπα φυτοφαρμάκων όσον αφορά την ανάγκη για προσαρμογή ορισμένων ορίων προσδιορισμού. Τα εν λόγω εργαστήρια κατέληξαν στο συμπέρασμα ότι, όσον αφορά αρκετές ουσίες, η τεχνική εξέλιξη απαιτεί τον καθορισμό ειδικών ορίων προσδιορισμού για ορισμένα προϊόντα.

(9) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(10) Μέσω του Παγκόσμιου Οργανισμού Εμπορίου ζητήθηκε η γνώμη των εμπορικών εταίρων της Ένωσης για τα νέα ΑΟΚ και οι παρατηρήσεις τους ελήφθησαν υπόψη.

(11) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(12) Για να καταστεί δυνατή η κανονική διάθεση στην αγορά, η μεταποίηση και η κατανάλωση των προϊόντων, ο παρών κανονισμός θα πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται υψηλό επίπεδο προστασίας των καταναλωτών. Επειδή ο κίνδυνος για τους καταναλωτές δεν μπορεί να αποκλειστεί με τα ισχύοντα ΑΟΚ, η τιμή του 0,01 mg/kg για την ουσία bifenthrin, όσον αφορά το κινέζικο λάχανο, και η τιμή 0,01 mg/kg για την ουσία fenpropimorph, όσον αφορά τις φράουλες, τα βατόμουρα και τα πράσα, θα πρέπει να ισχύουν για όλα τα προϊόντα από την ημερομηνία εφαρμογής του παρόντος κανονισμού.

(13) Πριν από την έναρξη ισχύος των τροποποιημένων ΑΟΚ θα πρέπει να μεσολαβήσει εύλογο χρονικό διάστημα, ώστε να επιτρέψει στα κράτη μέλη, στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ.

(14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα II, III και V του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2

Όσον αφορά τις δραστικές ουσίες carbetamide, cinidon-ethyl και triflusulfuron μέσα και πάνω σε όλα τα προϊόντα, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να εφαρμόζεται στα προϊόντα που έχουν παραχθεί πριν από τις 23 Αυγούστου 2017.

Όσον αφορά τη δραστική ουσία bifenthrin μέσα και πάνω σε όλα τα προϊόντα, με εξαίρεση το κινέζικο λάχανο, και την ουσία fenpropimorph μέσα και πάνω σε όλα τα προϊόντα, με εξαίρεση τις φράουλες, τα βατόμουρα και τα πράσα, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να εφαρμόζεται στα προϊόντα που έχουν παραχθεί πριν από τις 23 Αυγούστου 2017.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 23 Αυγούστου 2017.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Ιανουαρίου 2017. Για την Επιτροπή Ο Πρόεδρος Jean-Claude JUNCKER

(1) ΕΕ L 70 της 16.3.2005, σ. 1.

(2) European Food Safety Authority; Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005. EFSA Journal 2015;13(4):4081.

(3) European Food Safety Authority; Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005. EFSA Journal 2015;13(7):4192.

(4) European Food Safety Authority; Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005. EFSA Journal 2015;13(7):4166.

(5) Εκτελεστικός κανονισμός (ΕΕ) αριθ. 1134/2011 της Επιτροπής, της 9ης Νοεμβρίου 2011, για τη μη ανανέωση της έγκρισης της δραστικής ουσίας cinidon-ethyl, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής. (ΕΕ L 292 της 10.11.2011, σ. 1).

(6) European Food Safety Authority; Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005. EFSA Journal 2015;13(3):4050.

(7) European Food Safety Authority; Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005. EFSA Journal 2015;13(7):4190.